Motsoeneng: Hof is al uitweg, sê DASABC-gebou in Kaapstad Foto: Maroela Media Die Demokratiese Alliansie het sy regspan opdrag gegee om Hlaudi Motsoeneng se heraanstelling as “waarnemende” bedryfshoof by die SAUK terug te neem hof toe, het die party Sondag gesê. “Ons het geen ander keuse nie ná dié betreurenswaardige besluit deur die SAUK om die Wes-Kaapse hooggeregshof en die appèlhof te ondermyn,” het James Selfe, federale uitvoerende voorsitter van die DA, gesê. Selfe het gesê die besluit om Motsoeneng weer as bedryfshoof in ŉ “waarnemende” kapasiteit aan te stel, is ŉ klap in die gesig van die wet en ŉ “desperate poging” om Motsoeneng die geleentheid te bied om sy “rampspoedige heerskappy by die openbare uitsaaier” voort te sit. Mediaberigte het aan die lig gebring dat Motsoeneng ŉ bonus van R11,4 miljoen ontvang het, slegs een deel van ŉ verwagte R33 miljoen-uitbetaling oor die volgende drie jaar. “Dit is niks meer nie as ŉ goedkeuring deur die SAUK om sy eie hulpbronne te plunder tot voordeel van een man,” het Selfe bygevoeg. “Hierdie malligheid moet ophou. Ons kosbare openbare hulpbronne moet gebruik word om ŉ betroubare, regverdige en goedbestuurde openbare uitsaaier op te bou, en nie om sy grootste hindernis te bevorder nie.” Selfe het gesê die DA bly verbind daartoe om seker te maak dat die wet en hofuitsprake gerespekteer word. “Ons sal nie toelaat dat ons Grondwet vertrap word of ŉ sleutelinstansie vernietig word nie.” Die appèlhof het verlede week Motsoeneng se aansoek om verlof tot appèl, met koste van die hand gewys, ná ŉ uitspraak deur die hooggeregshof in Kaapstad wat sy permanente aanstelling as bedryfshoof by die SAUK tersyde te stel. Die hooggeregshof in Kaapstad het in Mei ook Motsoeneng en die SAUK se aansoek om verlof tot appèl teen die uitspraak met koste van die hand gewys. Die appèlhof het in sy uitspraak gesê daar is geen redelike vooruitsig vir sukses in ŉ appèlaansoek nie en daar is geen ander rede waarom dit aangehoor moet word nie. Lees alle vorige berigte oor Hlaudi Motsoeneng op Maroela Media.